Подршка изради планова јавног здравља у Подунавском округу

23.03.2023.

На иницијативу Сталне конференција градова и општина (СКГО) и Завода за јавно здравље Пожаревац, а на позив начелнице Подунавског округа др Јасне Аврамовић, у Смедереву је 21. марта 2023. године одржан састанак са представницима града Смедерева и општина Велика Плана и Смедеревска Паланка.

Тема састанка је подршка коју ће СКГО обезбедити у наредном периоду градовима и општинама Подунавског и Браничевског округа у изради планова јавног здравља, као предуслова за програмирање јавног здравља.

Поред Јасне Аврамовић, начелнице Подунавског округа, Јасмине Танасић, програмске директорке за друштвени развој СКГО и представника три локалне самоуправе, на састанку је присуствовала и в.д. директора Завода за јавно здравље Пожаревац др Ана Јовановић, с обзиром на то да ће ова активност бити спроведена у сарадњи са Заводом.

Ову активност СКГО реализује у оквиру Програма „Партнерство за добру локалну самоуправу“, који подржава Влада Швајцарске.